В.А.Несцярэня,

настаўнік беларускай мовы і літаратуры

 ДУА**«­**Асавецкі яслі-сад –сярэдняя школа Мазырскага раёна**»**

**Жыццёвы і творчы шлях В. Быкава**

**XI клас**

**Мэта:** актуалізаваць і пашырыць веды вучняў пра жыццёвы і творчы шлях В.Быкава, адметнасць яго аўтарскага стылю. Садзейнічаць развіццю ў вучняў уменняў самастойнай працы з навукова-папулярнымі крыніцамі інфармацыі, камунікатыўных навыкаў. Зацікавіць вучняў неардынарнай асобай празаіка і яго шматграннай творчай дзейнасцю, паспрыяць выхаванню пачуцця нацыянальнай самасвядомасці.

**Тып урока: урок-падарожжа.**

**Абсталяванне:** партрэт В. Быкава, выстава яго кніг, фотаздымкі пісьменніка ў розныя перыяды жыцця, ілюстрацыі да твораў, прэзентацыя па тэме.

 **Эпіграф:**

Расказваю пра вайну, бо ненавіджу яе.

 В.Быкаў

В.Быкаў – пароль чуласці і рашучасці нашае шматпакутнае Беларусі.

 Р. Барадулін

Уся творчасць Быкава – гэта не толькі мастацкая праўда пра чалавечае жыццё, але і падручнік нацыясцвярджэння, вялікі асветніцкі, духоўны капітал для суайчыннікаў.

 С. Законнікаў

Калі чалавецтва не створыць у сабе самай надзейнай абароны ад зла – маральнай абароны, што зыходзіць з унутранай, боскай сутнасці чалавека, дык іншага паратунку яму не будзе.

 В.Быкаў

**.**

**ХОД УРОКА**

1. **Арганізацыйны момант. Стварэнне псіхалагічнага настрою**

*Настаўнік чытае верш:*

Жыццё даецца, каб жыццё тварыць.

Каб светла-залатую яго ніць

Віць і далей любоўю,

Справай дзейнай ды словам,

Што ад справы неаддзельна.

Тварыць!

Жыццё даецца, каб жыццё тварыць.

Надзеяй, праўдай, мужным парываннем,

Высакародным, дружным намаганнем,

Што потым зоркай у вяках гарыць.

Тварыць!..

 Анатоль Вярцінскі

-Як вы разумееце словы А.Вярцінскага? (*Адказы вучняў.*)

1. **Мэтавызначэнне**

-Сёння на ўроку мы пазнаёмімся з асобай В. Быкава, даведаемся пра яго жыццёвы і творчы шлях, а таксама напрамкі яго творчасці.

1. **Вывучэнне новага матэрыялу**

3.1.Уступнае слова настаўніка.

**Настаўнік.** Сённяшнí наш урок звязаны непасрэдна з падзеямí Вялíкай Айчыннай вайны.

Вайна пакінула жахлівы след у гісторыі нашай краіны. Гэта вечны боль і сумны ўспамін пра загінуўшых. Гэта пачуццё ўдзячнасці ім за падараваны мір і спакой.

 Да падзей тых часоў звяртаюцца пісьменнікі, каб нагадаць нашчадкам і папярэдзíць іх, што трэба зрабíць усё, каб вайны ніколі не паўтарылася. Сярод іх сусветнавядомы пісьменнік ,чые творы перакладзены больш чым на 50 моў свету - гэта Васíль Быкаý. Ён быў непасрэдным удзельнікам гэтай вайны, прайшоў яе са зброяй у руках.

Якім быў гэты чалавек, як змог прабіцца да такіх вяршынь, чаму яго творы актуальны і сёння?

Адказы на гэтыя пытанні вы знаходзілі самастойна. Слова прадастаўляецца вучням-біёграфам. На працягу ўрока тапографы працуюць з картай і адзначаюць месцы, дзе жыў і працаваў В.Быкаў.

**Вучань-біёграф 1.** Нарадзіўся Васіль Уладзіміравіч Быкаў 19 чэрвеня 1924 года ў невялічкай вёсачцы Бычкі на лясной і азёрнай Ушаччыне**,**  на мяжы – польска -беларускай. Да 1939-га мяжа ішла за два кіламетры ад яго Бычкоў. А маці Ганна Рыгораўна нават паходзіла з вёскі Завулак, што пасля Рыжскага міру 1921-га засталася на польскай тэрыторыі. (Там дагэтуль існуюць побач Завулак-Літоўскі, дзе жылі каталікі, і Завулак-Рускі, дзе жылі праваслаўныя.) Там жыў яе брат, з якім дваццаць даваенных гадоў не было ніякай сувязі. І Ганна ўсё бедавала, наслухаўшыся агітатараў пра цяжкае жыццё ў Заходняй Беларусі. Толькі пасля, калі мяжа перасунулася за Беласток, маці наважылася наведаць брата. Вярнуўшыся, прынесла ад яго гасцінцы: торбачку мукі і баранову лапатку. Васіль Быкаў на ўсё жыццё запомніў гэта: удалося сытна паесці. Беларускія калгаснікі месяцамі не бачылі хлеба, з вясны, пакуль бульба не вырасце, елі мякіну з травой.

Яго бацькі – звычайныя сяляне. Маці – Ганна Рыгораўна – была ціхмяна-памяркоўная і душэўна далікатная. **«­**Дужа мяккая і жаласлівая**»**, - скажа пра яе пісьменнік. Зямная дарога Ганне Рыгораўне выпала вельмі нялёгкая, але працяглая.

 Бацька – Уладзімір Фёдаравіч – трохі не дацягнуў да васьмідзесяці. Ён нарадзіўся ў 1888г., а памёр у 1996-м. Прымаў удзел у першай сусветнай, а потым і грамадзянскай войнах, быў у нямецкім палоне, працаваў тады ў баўэра. Рабіць даводзілася шмат, але той сялянскай работы, да якой прывык змалку. І карміў гаспадарлівы немец нармальна. Потым, ужо ў калгасныя часы, на радзіме ў гэтым сэнсе было куды горш. Дык бацька, прыгадваў пісьменнік, часта ўспамінаў таго немца, яго не вельмі разнастайнае, але сытнае харчаванне.

**Вучань-біёграф 2.** Дзяцінства было ў Васіля Быкава, па яго словах, **«­**скупое на радасці і труднае, як і ўвесь той час. Часта жылося ў непаладках, нястачы**»**. Даводзілася і галадаць: **«­**Трэба ісці ў школу, а няма чаго паесці і апрануць. Адзінае, што было радасцю, дык гэта прырода і кнігі. Улетку возера, лес, рыбалка. Калі дазваляў час, вядома. Бо трэба было працаваць**»**.

Вучань-журналіст 1. Мы ведаем, што цяжкае фінансавае становішча вымусіла будучага пісьменніка адправіцца ў Віцебск? Што ж здарылася?

Вучань-біёграф 3. Пачатковую адукацыю В.Быкаў набываў у Бычках, потым – у зусім блізкай Слабодцы, а з 5 класа вучыўся ў Кублічах. Закончыўшы 9 класаў, хлопец зрабіў спробу выбавіцца з калгаснай галадухі, якую мусілі цярпець бацькі. Ён змалку вызначаўся цягай да малявання і таму цяпер наважыўся паступіць у Віцебскае мастацкае вучылішча. Там навучэнцам плацілі прыстойную па сялянскіх мерках стыпендыю, ажно 60 рублёў. **«­** Гэта ж грошы! **»** – казаў бацька. Але ўдача нядоўга свяціла юнаку. З восені 1940 г. адмянілі стыпендыі і ўвялі плату за навучанне. В.Быкаву не было не толькі чым плаціць, але і на што жыць. І ён вярнуўся дадому. Падзапушчаную вучобу працягваў у 10 класе ў Кублічах.

Вучань-біёграф 4. Яшчэ да яго заканчэння ў краіне адкрываюцца школы прафесійнай падрыхтоўкі рабочых кадраў ФЗН (фабрычна-завадское навучанне – так расшыфроўваецца гэтая абрэвіятура). У іх вучылі бясплатна і яшчэ давалі адзенне і ежу. В. Быкаў зноў падаўся ў Віцебск, цяпер у школу ФЗН, дзе атрымаў спецыяльнасць бетоншчыка-арматуршчыка. Пазней, ўжо ў гады вайны, ён у Саратаўскай вобласці скончыў і школу ФЗН чыгуначнага профілю. Выпуск у Віцебску прыпаў на пачатак 1941 г. **«­**Нам аб’явілі, што паедзем працаваць на Украіну, у горад Шостку**»**. (Сумская вобласць). Там жыў Васілёў сваяк, які ўцёк з Беларусі ад раскулачвання. Перад ад’ездам юнак узяў у Кублічах даведку аб вучобе ў 10 класе, намерваючыся ўжо ў Шостцы экстэрнам здаць экзаменыза сярэднюю школу і паступіць у індустрыяльны інстытут.

 У Шостку ён заехаў. Але вучыцца ў інстытуце не давялося.

Вучань-біёграф 1.Пачалася вайна. Хлапца **«­**цераз ваенкамат**»** мабілізавалі **«**на абаронныя работы**»**. В.Быкаў капаў супрацьтанкавыя равы, у складзе інжынернага батальёна ўдзельнічаў у будаўніцтве іншых абаронных умацаванняў, а потым і ў баях на Паўднёва-Заходнім фронце. Узбраенне было слабае – **«­**на дзесяць чалавек па дзве вінтоўкі старыя**»**, а баі сапраўдныя.

 Уцалець у такіх умовах было амаль немагчыма. Але В.Быкаву неяк шанцавала. Быў выпадак у той калатнечы, калі яго ўжо вялі на расстрэл, але немалады чырвонаармеец, якому даручылі выканаць прысуд, пашкадаваў юнака і адпусціў яго, зрабіўшы адчэпны выстрал у паветра.

 Кожны, не падабрала б фурманка – і загінуў бы ў хаце з іншымі параненымі, якую ў наступныя хвіліны разнёс з гарматы нямецкі танк; спыніўся б бензавоз, якому галасаваў на дарозе, – і згарэў бы ў ім за паваротам, падарваўшыся на міне; ляжаў паранены на танкавай брані пад бамбёжкай, не меўшы сілаў спаўзці ўніз, – суседнія танкі згарэлі, а ў яго не трапіла; заснуў, змучаны прыступам малярыі, – а калі прачнуўся, побач былі немцы…

 Адшукаўшы сваё падраздзяленне пасля шпіталя, Быкаў не пазнаў яго: там не было ніводнага знаёмага твару.

Вучань-біёграф 2. Потым Васіль Быкаў апынуўся ў Саратаўскім ваенным вучылішчы, якое закончыў у кастрычніку 1943 г., атрымаўшы званне малодшага лейтэнанта. Далей – фронт да канца вайны, баі – зноў на Украіне, а яшчэ ў Малдавіі, Румыніі, Венгрыі і Аўстрыі, дзе В. Быкаў і сустрэў Перамогу.

 В.Быкаў меў два цяжкія раненні, потым адно параўнальна лёгкае, вельмі моцную кантузію і яшчэ тысячы разоў рызыкаваў жыццём. Лічыўся ён і пахаваным у брацкай магіле каля вёскі Вялікая Севярынаўка на Кіраваградчыне.

Фізкультхвілінка

Вучань-біёграф 3. У Беларусь прыйшла **«­**пахаронка**»**. Але я быў толькі паранены. Уцалеў па чыстай выпадковасці**»**, – зазначаў з гэтай нагоды

В. Быкаў. Тады, у студзені 1944 г., яго выратаваў франтавы таварыш. Ён у апошні момант паспеў падбіць гранатай фашысцкі танк, які выязджаў на параненага В.Быкава і ўжо чапляў полы ягонага шыняля.

 Калі ўдалося нарэшце дэмабілізавацца, Быкаў прыехаў у разбомблены Мінск. З другога заходу паспрабаваў ажыцявіць мару стаць мастаком. Іван Ахрэмчык, дырэктар Віцебскага мастацкае вучылішча, якому дэмабілізаваны Быкаў дазваніўся, сказаў, што навучання пакуль няма, і параіў уладкоўвацца ў Гродне ці Брэсце, дзе былі моцныя мастакоўскія калектывы. Быкаў выбраў Гродна. Спадабалася старая архітэктура, пакручастыя вулачкі.

 Звязаў свой лёс з **«­**Гродненской правдой**»**. З марай пра кар’еру прафесійнага мастака давялося развітацца. Тут ён у розны час быў карэктарам, журналістам, перакладчыкам рускамоўных тэкстаў на беларускую мову і наадварот (абласныя газеты тады друкаваліся па-руску, але мелі і невялікі беларускі тыраж), стыльрэдактарам, літаратурным супрацоўнікам і літкансультантам. У гродзенскі перыяд свайго жыцця, які працягваўся амаль да канца 70-х гадоў, В.Быкаў атрымаў і шырокае прызнанне як выдатны пісьменнік.

Вучань-біёграф 4. Васіль Быкаў не думаў, што будзе пісьменнікам. Спатрэбіўся час, каб ён усвядоміў, што мае права сказаць свае слова пра ўбачанае і перажытае на вайне. Так, у канцы 40-х – на пачатку 50-х гг. пісьменнік распачаў сур’ёзную творчую працу, якая мела асабліва актыўны і плённы працяг на хвалі грамадскай **«­**адлігі**»**. У другой палове 50-х – 60-я гг. убачылі свет аповесці пісьменніка “Жураўліны крык**»** (1959), **«­**Здрада**»**

 (1960), **«­**Трэцяя ракета**»** (1961), **«­** Пастка **»** (1962), **«­**Альпійская балада **»**

 (1963), **«­**Мёртвым не баліць**»** (1965), **«­**Праклятая вышыня**»** (1968). Гэтыя творы прынеслі пісьменніку сапраўдны поспех, шырокую вядомасць і папулярнасць як у Беларусі, так і за яе межамі. Васіль Быкаў арыентаваўся на свой франтавы вопыт, што абумовіла напісанне глыбока праўдзівых твораў пра вайну. Ён пераканаўся, што ўласна перажытага хопіць на многія кнігі.

Франтавы вопыт дапамагаў Быкаву-пісьменніку. Ён раскрыў увесь трагізм таго часу, калі змаганне і нянавісць разбурыла многія ранейшыя ўяўленні, перакананні, каштоўнасці. У сваіх творах Васіль Уладзіміравіч адлюстраваў гераічнае ва ўмовах смяротных выпрабаванняў. Ён лічыў сваім абавязкам пісьменніка-грамадзяніна выкрываць жорсткасць і бесчалавечнасць вайны.

*Дэманструецца відэафільм* **«­***Наш васіль Быкаў***»**

*Інтэрнэт-рэсурсы( http://www.youtube.com/watch?v=QwCfd2ZxSjE)*

**Вучань-біёграф 1.** У 1978 годзе пісьменнік пераехаў у Мінск. Тут жыў 20 гадоў. А потым быў вымушаны выехаць за мяжу. Прытулак яму давалі Фінляндыя, потым – ФРГ, затым – Чэхія. Сродкі на жыццё за мяжой вылучаў ПЭН-клуб, міжнародная пісьменніцкая арганізацыя, створаная ў ХХ ст. для гуманітарнай падтрымкі літаратараў.

 Летам 2003 г. Васіль Быкаў, ужо невылечна хворы вярнуўся ў Мінск, каб памерці на радзіме. Смерць наступіла 22 чэрвеня 2003 г. Пахаваны Васіль Быкаў на Усходніх (Маскоўскіх) могілках сярод самых славутых сыноў Беларусі.

**Вучань-біёграф 2.**

Нечысць на зямлю бяду наклікала.

Перагарадзіла белы дзень гара.

Засталася Беларусь без Быкава –

Беднай хатай

Без гаспадара.

Р.Барадулін **«­**Анёл з’явіўся ў Беларусі**»**

**Настаўнік.** Імя В.Быкава для ўсёй Беларусі – знакавае. Гэта імя па-сапраўднаму вялікага пісьменніка, якога пры жыцці называлі класікам і духоўным прарокам нацыі.

**Тапографы.**

*(Тапографы прапаноўваюць прагледзець карту, на якой з’явіліся адзначаныя месцы, дзе жыў і працаваў В.Быкаў.*)

**4.Абагульненне і замацаванне**

**4.1.** Асэнсаванне.

- Асэнсуйце маленства і юнацтва В.Быкава.

- Як уплывалі кнігі на станаўленне светапогляду будучага пісьменніка?

- Раскажыце пра шлях В.Быкава салдата.

- Што вас асабліва ўразіла ў біяграфіі пісьменніка?

- Як ваенныя ўражанні адлюстраваліся ў творчасці В.Быкава?

- Назавіце тэматыку пісьменніка і яго творы.

- Што гаварылі калегі пра В.Быкава як чалавека і пісьменніка?

**4.2.** Творчасць.

Зварот да першага эпіграфа В.Быкава (пра вайну) і напісанне сінквейнаў на тэму **«­**Вайна**»**.

*Вайна*

*Бязлітасная, жорсткая,*

*Нішчыць, руйнуе, забівае.*

*Застацца Чалавекам на вайне – нялёгкі выбар.*

*Боль*

**5. Выстаўленне і каменціраванне адзнак**

**6. Інфармацыя пра дамашняе заданне**

1. Перачытаць аповесць **«­**Сотнікаў**»**

2. Прагледзець кінафільм **«­**Узыходжанне**»**

3. Падрыхтаваць рэферат **«**Лёс яўрэйскага насельніцтва ў гады Другой сусветнай вайны. Халакост**»**

**7. Рэфлексія. Метад «Незакончаны сказ»**

- Працягніце выраз: **«** Сёння на ўроку…**»**

* у мяне атрымалася…
* мне было цяжка…
* я атрымаў(ла) перамогу…
* я змог адолець…